《黄贞父过访寓中余报谒已计偕北上矣》
明代·胡应麟

握手蓬门话太玄，如云车骑去飘然。长鸣騄駬燕台上，淡扫蛾眉汉阙前。

是处名山藏彩笔，何人流水和朱弦。花枝烂漫平康下，好趁春风十日眠。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。